ร้านนี้ตั้งอยู่ใกล้ซอยนราธิวาสฯ 17 มีที่จอดรถอยู่หลังร้านค่ะ หน้าร้านจำลองได้เหมือนอยู่เมืองนอกเลย ทางร้านมีที่นั่งทั้งโซนด้านในและด้านนอก วันที่ไปอากาศเย็นชิลๆ นั่งด้านนอกก็ไม่ร้อนค่ะ โซนที่นั่งด้านในมีโต๊ะเยอะค่ะ 

ภายในร้านจะเน้นแต่งโทนส้ม เรียบๆ ประดับด้วยภาพแขวนบนเพดาน พอค่ำหน่อยจะออกสลัวๆ ที่นี่จะใช้กระดาษแทนผ้าปูโต๊ะ บนโต๊ะมีถ้วยใส่สีเทียนไว้ให้แขกวาดรูปเล่น นี่ก็เป็นอีกหนึ่งไอเดียน่ารักๆที่เป็นเอกลักษณ์ของร้านค่ะ เริ่มดึกที่นี่มีวงดนตีสดด้วย ตั้งอยู่ด้านหน้าสุด ใครกลัวเสียงดังอาจจะต้องขอโต๊ะหลังๆหน่อยค่ะ แต่หากใครเน้นมานั่งฟังเพลง ก็จองด้านหน้าติดวงดนตรีเลยค่ะ

อาหารที่นี่จะเน้นอาหารไทย เมนูค่อนข้างเยอะ เริ่มจาก หมูมะนาว (140 บาท)
ยำที่นี่รสชาติจัดจ้าน ครบรส หมูนุ่มไม่เหนียว อร่อยใช้ได้เลยค่ะ เหมาะกับกินเป็นกับแกล้มเบียร์ดีค่ะ

ยำถั่วพู (155 บาท)
สั่งแบบรวมมิตร ให้ปริมาณมาเยอะใช้ได้ กุ้งและปลาหมึกสดค่ะ ไม่คาว รสยำจัดจ้านแต่เหมือนใส่พริกมาเยอะไปหน่อยเลยออกขมนิด แต่รวมๆก็อร่อยใช้ได้ค่ะ

สั่งทอดมันกุ้งมาเบรคความเผ็ดค่ะ (170 บาท)
ทอดมันกุ้งชิ้นใหญ่ๆ เนื้อกุ้งให้เนื้อมากำลังดี รสชาติอร่อย แต่เราว่าแป้งด้านนอกหนาไปหน่อย พอยิ่งนำไปทอดมันอมน้ำมัน ถ้าทานมากๆอาจจะเลี่ยนค่ะ

หลายคนบอกว่าแกงส้มร้านนี้อร่อย เราเลยสั่งแกงส้มกุ้งผักรวม (170 บาท)
กุ้งขนาดมาตรฐาน สดไม่คาว เนื้อเด้งดีค่ะ ปริมาณผักเยอะกำลังดี รสชาติเราว่าออกเผ็ดเปรี้ยว แต่ขาดหวานไปนิด ถ้ามีความหวานจากน้ำตาลปี๊บน่าจะกลมกล่อมครบรสกว่านี้ค่ะ แต่ถ้าคนทานเผ็ดไม่ค่อยได้อาจจะต้องแจ้งทางร้านให้ทำเผ็ดน้อยค่ะ

สรุปภาพรวมเราว่าเราชอบบรรยากาศร้านนี้ เพราะชิล สบายอาหารรวมๆอร่อยใช้ได้จัดจ้านแบบไทยๆ ราคาอยู่ในเกณฑ์มาตรฐาน หากอยากนัดเจอเพื่อนๆในเมือง ร้านนี้คงอยู่ในตัวเลือกต้นๆ หากไปเย็นวันศุกร์คนอาจจะเยอะ ถ้าไปเย็นเสาร์อาทิตย์คนไม่ค่อยเยอะ น่าจะชิลกว่าค่ะ